Lesufi maak talle omstrede uitlatings by inligtingsessiePanyaza Lesufi, LUR vir onderwys in Gauteng. Foto: ANA/Jonisayi Maromo “Die regering het boere geld vir hulle grond aangebied en die boere het ’n middelvinger vir die regering gewys. Nou wil ons die grond terughê. Al die grond, sonder vergoeding.” Dit was die woorde waarmee Panyaza Lesufi, die Gautengse LUR vir onderwys Woensdagaand se openbare bespreking oor voorgestelde wysigings aan die provinsie se openbare skole se toelatingsregulasies vir 2019 afgesluit het. Die inligtingsessie het by Hoërskool Montana in die noorde van Pretoria plaasgevind. “Julle kan dankbaar wees ek staan hier en probeer mooi met julle praat. Die LUR ná my gaan nie met julle onderhandel nie, maar julle dwing om te doen wat ons wil hê,” het Lesufi gesê in reaksie op kritiese vrae vanaf die gehoor oor voorgestelde regulasies. Talle organisasies soos die burgerregte-organisasie, AfriForum, die Skoleondersteuningsentrum (SOS) en die vakbond, Solidariteit, het hulle kommer oor die voorgestelde wysigings uitgespreek. Hulle meen dié regulasies sal alle mag oor skole se toelatingsproses aan Lesufi oorgee en skoolgemeenskappe sal geen seggenskap meer hê oor waar of in watter taal hul kinders skoolgaan nie. Volgens dr. Danie Brink, uitvoerende hoof van die SOS, het Lesufi die vergadering op sy joviale manier begin, grappies gemaak en mense uitgenooi om met hom in debat te tree. Altesaam 13 mense het die kans gehad om standpunte te lug en aan Lesufi vrae te vra. “Hoewel sommige van die vrae krities was, was almal beleefd en gemoedelik,” het Brink gesê. Dit het egter verander toe Lesufi weer die mikrofoon neem met die doel om die 13 sprekers te antwoord. Brink meen Lesufi was duidelik geïrriteerd met die vrae en het die ANC-beleid begin predik. “Lesufi het spesifiek twee sprekers uitgesonder en op ’n neerhalende manier op hul vrae gereageer tot vermaak van ’n deel van die gehoor. Die gehoor se gemoed is negatief beïnvloed en mense het brommend en aggressief die saal verlaat. Skoolhoofde van verskeie Afrikaanse skole het agterna verslae gestaan en gesels oor wat in die skoolsaal afgespeel het. “Dit is jammer dat Lesufi hom tot populisme gewend het en weereens weggeskram het van die harde werklikheid van sy eie wanprestasie,” sê Brink. Daar is nog vyf openbare verhore voor geskrewe kommentaar aan die departement oorhandig word voor einde Augustus. Ouers en ander belanghebbendes van Afrikaanse onderwys word aangemoedig om die verhore by te woon en harde vrae te bly vra. Teenkanting teen die voorgestelde wysigings kan ook elektronies ingedien word by Virskole.co.za. Ouers wat die geleenthede wil bywoon, kan ŉ aantekening van die volgende datums en tye maak: